O 13 de mayo de 1933 establió un nuevo partito politico, dito Nasjonal Samling, que esdevenió o partito faixista noruego, que a escape esdevenió colaborador d'o Nationalsozialistische Deutsche Arbeiterpartei d'Adolf Hitler, mesmo antes de prencipiar a Segunda Guerra Mundial y que teneba una presencia nula en a vida politica noruega. Sindembargo, dende aviento de 1939 Quisling insistió dabant de Hitler en que caleba que o Tercer Reich ocupase Noruega ta evitar que as menas de fierro noruegas vendesen a suya producción a o Reino Unito, rematando o 8 de mayo de 1940 con a invasión de Noruega (y Dinamarca) por as tropas d'a Wehrmacht. Quisling s'autoproclamó primer menistro de Noruega y ordenó a rendición d'o Exercito noruego, encara que dengún no l'ascuitó. Continó estando un colaborador d'os nazis en Noruega, y o suyo partito esdevenió o partito unico d'o país por imposición d'os alemans, que lo nombroron l'1 de febrero de 1942 Menistro President de Noruega, un cargo de nueva creyación ta prebar de donar lechitimitat a la suya presencia en Noruega, encara que o Gubierno lechitimo, chunto con o rei y as institucions d'o país se trobaba en o exilio en o Reino Unito. Quan remató a guerra con a redota d'os alemans, fue arrestato o 9 de mayo de 1945 y condenato por alta traidoría, estando executato.